Skool in rou ná hoof se doodEddie Labuschagne Boodskappe van medelye stroom in ná die dood van die Hoërskool Overberg se hoof in Caledon in die Wes-Kaap. Die skool het gesê dit is met leedwese dat hy bekend maak dat die hoof, Eddie Labuschagne, Dinsdag oorlede is. Die skool het sy innige meegevoel betuig aan Labuschagne se vrou, Mariëtte, hul twee seuns en ander familielede. Die skool het ook gesê hy het op aanbeveling van die Wes-Kaapse departement van onderwys besluit dat die eksamen voortgaan soos geskeduleer. Jessica Shelver, woordvoerder van die departement, het gesê Labuschagne het na bewering sy eie lewe geneem. “Labuschagne was die afgelope sewe jaar die hoof by Hoërskool Overberg en het tot dusver al amper 30 jaar lank vir die departement gewerk.” Shelver het gesê die departement is baie hartseer oor Labuschagne se dood. “Ons gedagtes en gebede is by die familie, vriende en die skoolgemeenskap.” Volgens Shelver is daar berading vir die onderwysers en leerders by die skool gereël.